Daphne Caruana Galizia

Daphne Caruana Galizia, nada en Sliema o 26 de agosto de 1964 e finada en Bidnija o 16 de outubro de 2017, foi unha xornalista, columnista e blogueira maltesa. Foi clave na investigación sobre os Papeis de Panamá en Malta que salpicaban o goberno de Joseph Muscat.

 Biografía 
Empezou a traballar nos medios de comunicación en 1988, e rapidamente estabeleceuse como unha das xornalistas máis controvertidas de Malta coa súa columna na edición dominical de The Times of Malta, o Sunday Times.

En 1996, Daphne Galizia retirouse do Times despois de que o diario se negase a publicar un artigo que escribira sobre o presidente emérito Guido de Marco e a súa filla, a avogada Gianella Demarco. Este artigo apareceu entón en The Malta Independent. Inmediatamente, Daphne Galizia foi coñecida pola súa dureza en cuestións políticas e sociais.

Os seus escritos oscilaban entre os rumores sobre as figuras públicas de Malta e a análise crítica da realidade sociopolítica maltesa. En febreiro de 2010, Galizia enfrontouse a cargos de difamación por unha serie de acusacións que fixera contra a maxistrada Consuelo Scerri Herrera no seu blog.

Xunto con Andrew Borg-Cardona, é unha das escritoras que criticaron con máis dureza a extrema dereita de Malta, especialmente a asociada cos puntos de vista de Norman Lowell sobre os inmigrantes irregulares.

A perspectiva feminista de Daphne Galizia foi considerada polémica, instando as mulleres a que non se victimizasen a si mesmas. Cando unha traballadora maltesa gañou o primeiro caso de abuso verbal e acoso sexual laboral e a vitoria foi vista como un éxito para as mulleres de Malta, Daphne dixo que nestes casos a muller tiña que reaccionar e non comportarse así, como unha nena, xa que iso era infantil».

O 8 de marzo de 2013, Galizia foi detida durante a noite por quebrantar a xornada de reflexión das eleccións xerais de Malta, despois de escribir artigos considerados de natureza política no seu blog.

En 2017 foi incluída na clasificación das «28 personalidades que fan moverse a Europa» do xornal Politico Europa, pola súa colaboración na investigación que involucraba membros do goberno maltés en casos de corrupción destapados polos Papeis de Panamá.

O 16 de outubro dese ano foi asasinada mediante a explosión do seu automóbil cunha bomba lapa.

 Premio Daphne Caruana 
En xaneiro de 2018 a esquerda da eurocámara creou o premio Daphne Caruana para defender a liberdade de información. A primeira edición entrégase o 3 de abril coincidindo co aniversario da filtración dos Papeis de Panamá e conta cunha dotación de 5000 euros. O premio foi promovido polo eurodiputado de Podemos Miguel Urbán e o grego Stelios Kouloglou.

 Vida privada 
Daphne Caruana Galizia estaba casada e tiña tres fillos. Estudou arqueoloxía na Universidade de Malta. Describíase como afeccionada á xardinaría e sobre todo á lectura.

 Libro 
Un libro sobre Daphne Caruana Galizia, chamado Invicta: The Life and Work of Daphne Caruana Galizia, foi publicado por The Pertinent Press de Oxford.

 Notas 

 Ligazóns externas 

 Blog oficial de Daphne Caruana Galizia (inglés)
 Daphne Carauna Galizia, en Politico.eu (inglés)

Categoría:Finados en 2017
Categoría:Nados en 1964
Categoría:Xornalistas de Malta
Categoría:Nados en Malta
Categoría:Blogueiros